คลังชงครม.จ่ายบำเหน็จลูกจ้าง600ล.
คลังเสนอที่ประชุมคณะรัฐมนตรีอนุมัติงบกลาง 600 ล้านบาทจ่ายบำเหน็จลูกจ้างราชการ
9 พ.ย. 2553

คลังเสนอที่ประชุมคณะรัฐมนตรีอนุมัติงบกลาง 600 ล้านบาทจ่ายบำเหน็จลูกจ้างราชการ
นายมั่น พัธโนทัย รมช.คลัง ให้สัมภาษณ์ก่อนการประชุมคณะรัฐมนตรี (ครม.)ถึงกรณีที่กระทรวงการคลัง เตรียมเสนอให้ ครม. พิจารณาเรื่องการจ่ายเงินค่าบำเหน็จให้แก่ลูกจ้างราชการว่า ปัจจุบัน ลูกจ้างประจำเวลาเสียชีวิต ถ้าขอรับเป็นรายเดือนยังไม่ได้ สมาคมลูกจ้างประจำจึงได้ขอให้ทางกระทรวงการคลังพิจารณา อนุมเติเงินบำเหน็จ โดยถ้าเสียชีวิตให้ตกทอดแก่ทายาท 15 เท่าของเงินเดือนสุดท้าย กระทรวงจึงเสนอของบประมาณ 600 ล้านบาทมาช่วยลูกจ้างประจำที่รับบำเหน็จตกทอดและเกิดเสียชีวิตไป หากครม.อนุมัติจะออกเป็นกฎกระทรวง
นายมั่น กล่าวว่า เงินบำเหน็จก้อนนี้จะจ่ายให้กับกลุ่มลูกจ้างประจำที่เขาเรียกร้องกันอยู่ 
ผู้สื่อข่าวถามว่า เงินในส่วนนี้ครอบคลุมลูกจ้างประจำกี่คน นายมั่น กล่าวว่า ถ้าตกลงก็ย้อนไปตั้งแต่ปี 2552 ที่แต่ก่อนนี้เวลาลูกจ้างประจำรับราชการไป 25 ปี แล้วออกมาก็ได้เงินค่าบำเหน็จก้อนหนึ่ง พอมาทีหลังเปลี่ยนเป็นว่าจะรับทั้งก่อนหรือเป็นรายเดือนก็ได้ แต่ว่าถ้าเสียชีวิตจะไม่ได้อีกเลย ทายาทก็ไม่ได้เงินก้อน แต่ในวันนี้เราจะทำให้ได้เงินก้อน 15 เท่าของเงินเดือน ซึ่งจะเป็นประโยชน์ โดยจะใช้เงินงบประมาณกลางของเงินบำเหน็จบำนาญ ประมาณ 600 กว่าล้านบาท แต่ว่ามันไม่เชิงเป็นงบที่ต้องดึงออกมา เพราะว่าลูกจ้างที่เขารับเงินเป็นก้อน เพียงแค่เราทอนจ่ายเขาเป็นรายเดือนก็เท่านั้นเอง